open-index/open-wikipedia-markdown huggingface dataset:
Σ.Π.Α. Καρδίτσας

Ο **Σύλλογος Πετοσφαίρισης Αθλητών Καρδίτσας** είναι ελληνικό αθλητικό σωματείο που δραστηριοποιείται στην πόλη της Καρδίτσας, στον ομώνυμο νομό, όπου και βρίσκεται η έδρα του, το Κλειστό Γυμναστήριο Καρδίτσας. Επίσημο έτος ίδρυσής του είναι το 1987 και χρώματα του το κόκκινο και το λευκό. Ο σύλλογος διατηρεί τμήματα πετοσφαίρισης όλων των ηλικιών.

## Τμήμα πετοσφαίρισης ανδρών
### Ιστορικό
Η πρώτη ονομασία του συλλόγου, ο οποίος ιδρύθηκε το 1987, ήταν «Σύλλογος Φίλων Volley Καρδίτσας Οι Παλαίμαχοι». Το σημερινό του όνομα το απέκτησε, δύο χρόνια μετά, το 1989.

Κατά την αγωνιστική περίοδο 1995-96, με προπονητή και πετοσφαιριστή το Λορέντζο Ρόνζι, ο Σ.Π.Α.Κ. ανήλθε για πρώτη φορά σε πανελλαδικό πρωτάθλημα και συγκεκριμένα σε εκείνο της Γ' Εθνικής Κατηγορίας. Ωστόσο η παραμονή του υπήρξε μονοετής, καθώς επέστρεψε στο τοπικό πρωτάθλημα την επόμενη άνοιξη.

Η επιστροφή του συλλόγου στη Γ' Εθνική Κατηγορία πραγματοποιήθηκε με προπονητή τον Νίκο Νεοχωρίτη κατά την περίοδο 1999-00. Την επόμενη περίοδο, 2000-01, τερμάτισε στη δεύτερη θέση της βαθμολογικής κατάταξης, παραμένοντας πάντα στην ίδια κατηγορία. Το 2001-02, αν και εισήλθε στην τετράδα των Play Off, απέτυχε και πάλι να αναρριχηθεί σε υψηλότερη κατηγορία. Ωστόσο ο στόχος επετεύχθη τελικά την επόμενη περίοδο, 2002-03, οπότε μέσω αγώνα μπαράζ έλαβε το εισιτήριο για τη Β' Εθνική Κατηγορία.

Δυο χρόνια αργότερα, το 2004-05, ο σύλλογος ολοκλήρωσε τις αγωνιστικές του υποχρεώσεις δεύτερος, μόλις ένα πόντο πίσω από το Φοίνικα Σύρου, κερδίζοντας το δικαίωμα να ανέλθει ένα σκαλί ψηλότερα, στην Α2 Εθνική Κατηγορία, όπου και παρέμεινε για δύο έτη. Τα οικονομικά προβλήματα που εμφανίστηκαν, ωστόσο, στην πορεία έφεραν αναπόφευκτα αγωνιστική κάμψη, με αποτέλεσμα να υποβιβαστεί ο σύλλογος την άνοιξη του 2007 στη Β' Εθνική. Χάρις στην πολιτική οικονομικής εξυγίανσης που ακολούθησε η διοίκηση αλλά και στη στήριξη τοπικών επιχειρηματιών με χορηγίες, ο Σ.Π.Α.Κ. επέστρεψε στην Α2 Εθνική Κατηγορία μετά τη λήξη της περιόδου 2008-09, με μόλις μία ήττα παθητικό. Προπονητής του συλλόγου, καθώς και την επόμενη χρονιά, ήταν ο Βούλγαρος Δημητάρ Ιόβτσεφ.

Κατά την περίοδο 2009-10 η ομάδα τερμάτισε στη 10η θέση του βαθμολογικού πίνακα της Α2 Εθνικής Κατηγορίας, εξασφαλίζοντας την παραμονή του.

Κατά την τρέχουσα αγωνιστική περίοδο, 2010-11, ο Σ.Π.Α. Καρδίτσας αγωνίστηκε στο Πρωτάθλημα της Α2 Εθνικής Κατηγορίας. 

Πρόεδρος είναι ο Ηλίας Αντωνίου και έφορος του τμήματος ο Ανδρέας Αντωνίου. Καθήκοντα προπονητή διατηρεί ο Λορέντζο Ρόνζι, στην τρίτη του θητεία στο σύλλογο, ενώ βοηθός του είναι ο Σοφοκλής Θεοδωρίδης. 

### Ρόστερ παλαιότερων ετών
### 2010-11
Ακολουθεί το ρόστερ για την περίοδο 2010-11: 



## Τίτλοι
*Α' ΕΣΠΕΚΕΛ: 2000, 2016, 2018, 2023
*Κυπελλο ΕΣΠΕΚΕΛ: 2018
**Φιναλίστ: 2016

## Έδρα
Έδρα του συλλόγου είναι το Κλειστό Γυμναστήριο Καρδίτσας, χωρητικότητας 600 θέσεων.

## Παραπομπές


## Εξωτερικοί σύνδεσμοι
* Σ.Π.Α. Καρδίτσας, επίσημος ιστότοπος του συλλόγου.

Κατηγορία:Αθλητικοί σύλλογοι Καρδίτσας
Κατηγορία:Ιδρύσεις αθλητικών συλλόγων το 1987
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.ΠΕ.Κ.ΕΛ.
Φθία Α΄ της Ηπείρου

Η **Φθία** ήταν βασίλισσα της φυλής των Μολοσσών στην περιοχή της Ηπείρου, η οποία έζησε κατά την κλασική εποχή. Σύζυγός της ήταν ο πρώτος μη-μυθικός βασιλιάς της χώρας ο οποίος αναφέρεται στις πηγές, ο Άδμητος. 

## Βιογραφικά στοιχεία
Η βασιλεία του ζεύγους ήταν σύγχρονη του Αθηναίου στρατηγού Θεμιστοκλή, ο οποίος είχε στο παρελθόν κινηθεί πολιτικά ενάντια στον Ηπειρώτη μονάρχη. Ωστόσο το 471 π.Χ., όταν ο Θεμιστοκλής εξοστρακίστηκε από την πατρίδα του και κατηγορήθηκε για προδοσία, αναγκάστηκε να καταφύγει πρώτα στην Κέρκυρα και κατόπιν στην αυλή του βασιλιά Άδμητου για προστασία. 

Τη στιγμή της άφιξής του, ο βασιλιάς απουσίαζε, αλλά η σύζυγός του, βασίλισσα Φθία, υποδέχτηκε με καλοσύνη το Θεμιστοκλή. Προκειμένου να κερδίσει την εύνοια του βασιλιά, τον συμβούλεψε να καταφύγει σε μια κίνηση ικεσίας με ιδιαίτερη ιερότητα για τους Μολοσσούς: να πάρει το γιο της, το νεαρό πρίγκιπα του βασιλείου, και να τον βάλει να καθίσει στα γόνατά του δίπλα στην εστία. Επιστρέφοντας ο Άδμητος και βλέποντας το γιο του στα χέρια του Θεμιστοκλή, συγκινήθηκε και του υποσχέθηκε την προστασία του. Κλείνοντας τα αυτιά του στα αιτήματα των Αθηναίων και Λακεδαιμονίων πρέσβεων που κατεύθασαν λίγο αργότερα, παρείχε στο Θεμιστοκλή ασφαλή μετακίνηση στην Πύδνα, από όπου μετέβη αργότερα στην περσική αυλή.

## Δείτε επίσης
* Δυναστεία των Αιακιδών
* Αρχαία Ήπειρος
* Θεμιστοκλής
* Κλασική εποχή

## Παραπομπές


## Βιβλιογραφία
;Αρχαίες πηγές
* Διόδωρος ο Σικελιώτης, *«Ιστορική Βιβλιοθήκη»* (Αγγλικά  Αρχαία ελληνικά και γαλλικά)
* Θουκυδίδης, *«Ιστορία του Πελοποννησιακού Πολέμου»*, Αρχαία Ελληνικά  Αγγλικά
* Πλούταρχος, *«Βίοι Παράλληλοι:Θεμιστοκλής»* (Αρχαίο κείμενο   Αγγλικά)
* Πλούταρχος, *«Βίοι Παράλληλοι:Πύρρος»* (Αρχαίο κείμενο   Αγγλικά) 
;Σύγχρονη βιβλιογραφία
*  
*  

Κατηγορία:Δυναστεία των Αιακιδών
Κατηγορία:Βασίλισσες και Πριγκίπισσες της Ηπείρου
Κατηγορία:Ελληνίδες Βασίλισσες και Πριγκίπισσες Κλασικής περιόδου
SQ3R

To **SQ3R** είναι στρατηγική ανάγνωσης με πέντε στάδια, παρόμοια με το PQRST και τον πίνακα KWL. 

Το όνομα είναι ακρωνύμιο των πέντε βημάτων της στρατηγικής: 
* Επισκόπηση [Survey] (ή επιπόλαιη ανάγνωση [Skim]), 
* Ερώτηση [Question], 
* Διάβασμα [Read], 
* Απαρίθμηση [Recite] (ή ανάκληση [Recall]) και 
* Ανασκόπηση [Review].  

Τα βήματα αναλυτικά:

# **Επισκόπηση** (2 λεπτά): Πριν από την έναρξη της ανάγνωσης ρίξτε μια ματιά σε όλο το κεφάλαιο. Δείτε ποιες είναι οι επικεφαλίδες, οι κύριες και οι δευτερεύουσες - Οι ιεραρχικές δομές φαίνεται να είναι ιδιαίτερα εύκολες για τον εγκέφαλό μας ως προς το να καταγράψει. Ελέγξτε για εισαγωγικές παραγράφους και παραγράφους περίληψης, αναφορές, κ.λ.π. Αντισταθείτε στον πειρασμό της ανάγνωσης σε αυτό το σημείο, αλλά δείτε αν μπορείτε να αναγνωρίσετε 3 έως 6 σημαντικές ιδέες στο κεφάλαιο.  
# **Ερώτηση** (συνήθως λιγότερο από 30 δευτερόλεπτα): Ρωτήστε τον εαυτό σας για το τι αφορά αυτό το κεφάλαιο: Ποια είναι η ερώτηση που αυτό το κεφάλαιο προσπαθεί να απαντήσει; Ή - αξιοποιώντας την περιέργεια - Ποια ερώτηση έχω, στην απάντηση της οποίας θα μπορούσε να με βοηθήσει αυτό το κεφάλαιο; Επαναλάβετε αυτή τη διαδικασία με κάθε επιμέρους τμήμα του κεφαλαίου, μετατρέποντας, επίσης, κάθε επιμέρους τίτλο σε ένα ερώτημα. (Ως παραλλαγή της τεχνικής αυτής, μπορείτε να καταγράφετε τη σημαντική ερώτηση - αυτό ονομάζεται SQW3R [προστίθεται το Write]).
# **Διάβασμα (με το δικό σας ρυθμό)**: Διαβάστε ένα τμήμα κάθε φορά, αναζητώντας την απάντηση στο ερώτημα που προκύπτει από τον τίτλο. Αυτό είναι ενεργός ανάγνωση και απαιτεί συγκέντρωση - γι΄ αυτό βρείτε τόπο και χρόνο, όπου μπορείτε να συγκεντρωθείτε.
# **Απαρίθμηση / καταγραφή** (περίπου ένα λεπτό): Πείτε στον εαυτό σας φωναχτά ή γράψετε μια φράση κλειδί που συνοψίζει τα κύρια σημεία του τμήματος και οι απαντά στην ερώτηση. Είναι σημαντικό να χρησιμοποιήσετε τα δικά σας λόγια, όχι μια απλή αντιγραφή μιας φράσης από το βιβλίο. Η έρευνα δείχνει ότι θυμόμαστε τις δικές μας (ενεργές) συνδέσεις καλύτερα από αυτές που μας δίνονται (παθητικές), και μάλιστα ότι οι δικές μας ιεραρχίσεις είναι γενικά καλύτερα ακόμη και από τις πλέον άριστες έτοιμες/προκατασκευασμένες ιεραρχίσεις.
# **Ανασκόπηση** (λιγότερο από 5 λεπτά): Μετά την επανάληψη των βημάτων 2-4 για κάθε ενότητα, έχετε μια λίστα με φράσεις κλειδιά που σας παρέχει ένα είδος σκελετού για το κεφάλαιο. Δοκιμάστε τον εαυτό σας καλύπτοντας τις βασικές φράσεις κλειδιά και βλέποντας αν μπορείτε να τις θυμηθείτε. Κάντε το αυτό αμέσως μόλις ολοκληρώσετε την ανάγνωση του κεφαλαίου. Εάν δεν μπορείτε να θυμηθείτε κάποιο από τα κύρια σημεία, σημαίνει ότι αυτό είναι ένα τμήμα που θα πρέπει να ξαναδιαβάσετε.  
Το κομμάτι της **ανασκόπησης** θεωρείται συνήθως ως μια συνεχής διαδικασία. Κάρτες υπενθύμισης, σημειώσεις ή άλλο υλικό που δημιουργείται κατά τη διάρκεια ενός από τα παραπάνω 5 βήματα, μπορούν να χρησιμοποιηθούν για μια επανάληψη της ανασκόπησης για μερικά λεπτά κάθε μέρα για αρκετές ημέρες. 

Η τεχνική αυτή καθιερώθηκε το 1946 από τον Francis Pleasant Robinson στο βιβλίο του "Αποτελεσματική μελέτη" [Effective Study].

Κατηγορία:Εκπαίδευση
Α.Ο. Ταυρωπός Καρδίτσας

Ο **Αθλητικός Όμιλος Ταυρωπός Καρδίτσας** είναι Ελληνικός ποδοσφαιρικός σύλλογος και ιδρύθηκε σύμφωνα με το καταστατικό της ομάδας στις 12 Φεβρουαρίου 1971.
Έδρα του συλλόγου είναι το γήπεδο στη συνοικία του Αγ. Νικολάου Καρδίτσας, που παραμένει ως έδρα της ομάδας, αντιπροσωπεύοντας την ευρύτερη περιοχή. Την ονομασία πήρε από τη Λίμνη Πλαστήρα ή αλλιώς Λίμνη Ταυρωπού. Σύμβολο της ομάδος ο Ταύρος. Ως χρώματα της φανέλας καθιερώθηκαν το πορτοκαλί-μαύρο, αν και στις φωτογραφίες αρχείου που φυλάσσει ο σύλλογος συναντάται επίσης με κόκκινο ή κίτρινο.

Από ιδρύσεώς του ο Ταυρωπός συμμετείχε στα τοπικά πρωταθλήματα της ΕΠΣ Καρδίτσας έως τη χρονιά 2004 όπου ανέβηκε στη Δ' Εθνική και παρέμεινε για τρεις αγωνιστικές περιόδους (2004-05, 2005-06, 2006-07).

Έχει κατακτήσει τρία πρωταθλήματα Α΄ Ε.Π.Σ. Καρδίτσας τις αγωνιστικές περιόδους 2003-04, 2009-10 και 2010-11.

Την περίοδο 2011-12 αγωνίστηκε ξανά στο Περιφερειακό πρωτάθλημα για τέταρτη φορά στην ιστορία του συλλόγου.

Tην περίοδο 2024-25 ο Ταυρωπός προβιβάστηκε στην Α΄ κατηγορία της Ε.Π.Σ. Καρδίτσας μαζί με άλλες 2 ομάδες της Καρδίτσας (Α.Ο.Κ. και Νίκη Καμινάδων)

## Παραπομπές


Κατηγορία:Αθλητικοί σύλλογοι Καρδίτσας
Κατηγορία:Ιδρύσεις αθλητικών συλλόγων το 1971
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1971
Πάτρικ Άλεν

Ο **Πάτρικ Άλεν** (*Patrick Linton Allen*) είναι ο έκτος Γενικός Κυβερνήτης της Τζαμάικα από το 2009.

## Βιογραφία
Γεννήθηκε στις 7 Φεβρουαρίου 1951 και κατάγεται από το Φρούτφουλ Βέιλ. Επί πολλά χρόνια ανέπτυξε δραστηριότητα στα ηγετικά κλιμάκια της Εκκλησίας των Αντβεντιστών της Έβδομης Ημέρας. Υπηρέτησε ως παιδαγωγός και ως πάστορας σε περισσότερες από 20 συναγωγές.

## Κυβερνήτης
Διαδέχθηκε τον Κένεθ Χολ. Ο διορισμός του προκάλεσε κάποια σχόλια επειδή προέρχεται από τις τάξεις των Αντβεντιστών. Είναι ο δεύτερος Αντβεντιστής που γίνεται γενικός κυβερνήτης στην Καραϊβική μετά τον Τζέιμς Καρλάιλ στην Αντίγκουα και Μπαρμπούντα, το 1993-2007. Ορκίστηκε και ανέλαβε επίσημα καθήκοντα στις 26 Φεβρουαρίου του 2009.

## Παραπομπές


Αλεν
Αλεν
Πομερανία

[right|thumb|220px|Το ιστορικό κέντρο της πόλης του [Στσέτσιν (Δ. Πομερανία) παρά τις εκβολές του Όντερ]] 
Η **Πομερανία** ή **Πομμερανία** (γερμανικά: *Pommern*, Πόμμερν, πολωνικά: *Pomorze*, Πομόζε, «παραθαλάσσια») είναι περιοχή που εκτείνεται εκατέρωθεν των εκβολών του ποταμού Όντερ, στην ακτή της Βαλτικής Θάλασσας. Από το 1945 είναι μοιρασμένη ανάμεσα στη Γερμανία (Δυτική Πομερανία) και την Πολωνία (Ανατολική Πομερανία). 

## Γενικά
Η περιοχή χωρίζεται από τον ποταμό Όντερ σε Δυτική (ή Εντεύθεν) Πομερανία (γερμ. Vorpommern, πολ. Pomorze Przednie) και σε Ανατολική (ή Εκείθεν) Πομερανία (γερμ. Hinterpommern, πολ. Pomorze Tylne). Στην Πολωνία, η περιοχή της Πομερηλίας (γερμ. Pommerellen, πολ. Pomorze Gdańskie) περί το Γκντανσκ θεωρείται ότι περιλαμβάνεται στην Πομερανία.

Το έδαφος της Πομερανίας αποτελεί χαμηλή πεδιάδα με σχετικά φτωχά αμμώδη εδάφη αλλά και με εκτεταμένα δάση πεύκων και πολλές φυσικές λίμνες. Ο ορυκτός πλούτος της περιοχής χαρακτηρίζεται φτωχός.

Κυριότερες δραστηριότητες των κατοίκων ήταν η γεωργία, η κτηνοτροφία και η αλιεία. Κυριότερες καλλιέργειες και παραγωγή στη περιοχή είναι η σίκαλη, η βρώμη, τα ζαχαρότευτλα, το κριθάρι, το σιτάρι και κτηνοτροφικά προϊόντα. Οι κυριότερες βιομηχανίες αφορούν διατήρηση και κατεργασία αλιευμάτων και κρεάτων.

Σημαντικότερες πόλεις της Πομερανίας είναι το Στετίνο (ή Στσέτσιν), που βρίσκεται στις εκβολές του Όντερ με σημαντικά ναυπηγεία, η Στράλσουντ, και η Γκράιφσβαλντ με βιομηχανίες λιπασμάτων, πυρείων, χάρτου και χρωμάτων.

## Ιστορία
Το όνομα Πομερανία οφείλεται στη σλαβική φυλή των Πομερανών οι οποίοι κατά τον 5ο αιώνα φέρονται να κατοίκησαν την περιοχή, μεταξύ Όντερ και Βιστούλα, που προηγουμένως κατοικούσαν Κελτικές και Τευτονικές φυλές. Από το 1062 μέχρι το 1637 οι Πομερανοί διοικούνταν από δικούς τους Δούκες που επανειλημμένα είχαν συγκρουσθεί με τους εκλέκτορες του Βραδεμβούργου.

Με την Ειρήνη της Βεστφαλίας η Σουηδία έλαβε την "Εντεύθεν Πομερανία" (δυτική), το δε Βραδεμβούργο την "Εκείθεν Πομερανία". Το 1815 ολόκληρη η Πομερανία περιήλθε στη Πρωσία.

Το 1919 με τη Συνθήκη των Βερσαλλιών δημιουργήθηκε ο Πολωνικός Διάδρομος, ενώ η υπόλοιπη Πομερανία συνέχισε ν΄ αποτελεί γερμανική επαρχία της οποίας η έκταση έφθανε τα 31.142 τ.χλμ. Το 1939 ο πληθυσμός της ανερχόταν σε 2.405.000 περίπου.

Τέλος, το 1945 κατά τη Διάσκεψη του Πότσδαμ ολόκληρη η Ανατολική Πομερανία, καθώς και η περιοχή του Στσέτσιν, αποδόθηκαν στην Πολωνία. Το μεγαλύτερο μέρος της Δυτικής Πομερανίας παρέμεινε στη Γερμανία (1949-1990 στην Ανατολική Γερμανία) και αποτελεί τμήμα του ομόσπονδου κρατιδίου Μεκλεμβούργο-Δυτική Πομερανία.

## Δείτε επίσης
* Πομερανία (περιφέρεια)

## Παραπομπές


## Πηγές

* "Νεώτερον Εγκυκλοπαιδικόν Λεξικόν Ηλίου" τομ. 16ος, σελ.267.

*
Κατηγορία:Ιστορικές περιοχές της Γερμανίας
Κατηγορία:Ιστορικές περιοχές της Πολωνίας
Κατηγορία:Διαιρεμένες περιοχές
Κατηγορία:Τοποθεσίες του Ολοκαυτώματος στην Πολωνία
Ρούμελη (οθωμανική)

μικρογραφία|280x280εσ|Χάρτης της Ρούμελης (1795). Γουίλλιαμ Φέιντεν.
Ο όρος **Ρούμελη** (· ), ενίοτε και **Ρωμυλία**, προσδιόριζε μια εκτεταμένη διοικητική περιφέρεια της Οθωμανικής Αυτοκρατορίας από την περίοδο μετά την Άλωση της Κωνσταντινούπολης και καθ’ όλη τη διάρκεια της οθωμανικής κυριαρχίας. Η περιφέρεια αυτή περιελάμβανε το μεγαλύτερο μέρος της νότιας Βαλκανικής χερσονήσου, με εξαίρεση τις παραδουνάβιες επαρχίες, καθώς και περιοχές όπως η Βοσνία, η Κρήτη, η Κύπρος και ορισμένα νησιά του Αιγαίου. Στην ουσία, η Ρούμελη αντιστοιχούσε στον κύριο ηπειρωτικό χώρο του ελληνικού στοιχείου κατά την οθωμανική περίοδο. Τη διοίκηση της περιφέρειας ασκούσε ο Μπεηλέρμπεης, γνωστός και ως Αρχίμπεης, του οποίου η έδρα βρισκόταν αρχικά στη Σόφια και, από το 1836, μεταφέρθηκε στο Μοναστήρι.

μικρογραφία|300px|Η Οθωμανική Ρούμελη.
Κατά το μέσον του 17ου αιώνα το «Μπεηλερπεηλήκι» της Ρούμελης περιλάμβανε 27 Σαντζάκια τα οποία και ήταν από ανατολή προς δύση τα εξής:
* της Βιζύης,
* των Σαράντα Εκκλησιών,
* της Σηλυβρίας,
* της Νικόπολης,
* του Βιδινίου,
* της Σόφιας,
* της Καλλίπολης,
* της Θεσσαλονίκης,
* της Κιουστεντήλ,
* των Σκοπίων,
* των Τρικάλων,
* της Χαλκίδας,
* της Αθήνας,
* του Μορέως,
* της Ναυπάκτου,
* του Κάρλελι (Βραχώρι),
* των Ιωαννίνων,
* του Δελβίνου,
* της Αυλώνας,
* του Ελμπασάν,
* της Σκόδρας,
* της Αχρίδας,
* της Πρεσρένης,
* του Βούτσιτου,
* της Δουκαγίν,
* του Κρούσεβατς και
* του Σμεντέρεβο.

## Ετυμολογία
Το όνομα Ρούμελη προέρχεται από παραφθορά της σύνθετης τουρκικής λέξης **Ρουμ + ιλή** που σημαίνει «χώρα των Ρουμς , δηλ. χώρα των Ρωμαίων ή Ρωμιών)» καλούμενη και Ρωμανία. Εξ αυτού ήταν και ο οθωμανικός διοικητικός τίτλος **Ρούμελη Βαλεσή** (= Βαλής της Ρούμελης), που έφερε επιμέρους ο τοπάρχης της περιοχής της σημερινής Στερεάς Ελλάδας μέχρι περίπου την περιοχή της Θεσσαλονίκης στις αρχές της Ελληνικής Επανάστασης του 1821.

## Πηγές
* «Νεώτερον Εγκυκλοπαιδικόν Λεξικόν Ηλίου» τομ. 16ος, σελ. 706
* Ρούμελη, Συγγραφέας: Patrick Leigh Fermor, ISBN 978-618-03-2380-1

## Εξωτερικοί σύνδεσμοι
* 

Κατηγορία:Οθωμανική διοικητική διαίρεση της Ελλάδας
Κατηγορία:Ιστορικές περιοχές της Ελλάδας
Κατηγορία:Ιστορικές περιοχές της Βόρειας Μακεδονίας
Κατηγορία:Οθωμανική διοικητική διαίρεση της Βουλγαρίας
Κατηγορία:Οθωμανική διοικητική διαίρεση της Σερβίας
Διογένης ο Οινοανδεύς

μικρογραφία|266x266εσ
Ο **Διογένης Οινοανδέας** ήταν επικούρειος φιλόσοφος και έζησε τον 2ο αι. μ.χ. στα Οινόανδα, μια ελληνική πόλη της ορεινής Λυκίας, που εντοπίζεται στην ενδοχώρα της Μικράς Ασίας 100χλμ βόρεια  του Καστελόριζου.
## Εισαγωγικά στοιχεία
Ο Διογένης δημιούργησε μια μεγάλη επιγραφή στο κέντρο της Αγοράς των Οινόανδων, με περιεχόμενο την ανάπτυξη των βασικών θέσεων της Επικούρειας Φιλοσοφίας. Η επιγραφή αυτή που είχε μήκος 80 μέτρων, θεωρείται μοναδικό μνημείο της ανθρωπότητας. Βρέθηκε σε διάσπαρτα κομμάτια το 1884 από τους Γάλλους αρχαιολόγους Holleaux και Paris. Από την εποχή αυτή και μετά, αρχαιολόγοι και επιγραφολόγοι ασχολήθηκαν για να αποκαλύψουν και να ανασυνθέσουν τα κομμάτια της επιγραφής, εργασία που συνεχίζεται και στις μέρες μας.    
## Ρήσεις

:Απόσπασμα: Διογένης Οινοανδέας - Αποσπ. 28

## Βιβλιογραφία
*Διογένης Οινοανδέας, *Οι πολύτιμες πέτρες της φιλοσοφίας*, Εκδόσεις Θύραθεν. Η δεύτερη έκδοση του 2003 περιέχει και τις τελευταίες ανακαλύψεις.

## Εξωτερικοί σύνδεσμοι
*Η Επικούρεια Φιλοσοφία
*Φωτογραφικό υλικό από τα Οινόανδα 

## Παραπομπές


Κατηγορία:Αρχαίοι Έλληνες φιλόσοφοι
Κατηγορία:Επικούρειοι φιλόσοφοι
Κατηγορία:Λυκία
Παύλος Ραζέλος

Ο **Παύλος Ραζέλος** (1857 - 1929) ήταν Έλληνας υποστράτηγος, αρχηγός της Χωροφυλακής και πολιτευτής.

Γεννήθηκε στο Οίτυλο Λακωνίας το 1857. Κατατάχθηκε στην τότε Βασιλική Χωροφυλακή και υπηρέτησε σε πολλές υπηρεσίες, ενώ έφθασε στο βαθμό του υποστρατήγου Χωροφυλακής. Από το 1895 με τον βαθμό του υπομοίραρχου άρχισε να πολιτεύεται και να εκλέγεται συνέχεια βουλευτής της επαρχίας Λακεδαίμονος. Οι υπηρεσίες που προσέφερε κατά τη παραμονή του στη Χωροφυλακή υπήρξαν σπουδαίες. Ειδικότερα στον Ελληνοτουρκικό πόλεμο του 1897, στον Α' Βαλκανικό Πόλεμο καθώς και στο Β΄ Βαλκανικό Πόλεμο, μετά τον οποίο ανέλαβε Αρχηγός Χωροφυλακής. 

Αποστρατεύθηκε το 1916. Είχε τιμηθεί με πολλά πολεμικά παράσημα.

## Παραπομπές


## Πηγές
* *Νεώτερον Εγκυκλοπαιδικόν Λεξικόν Ηλίου*, τόμ. 16ος, σελ. 574

Κατηγορία:Ελληνοτουρκικός πόλεμος (1897)
Κατηγορία:Α΄ Βαλκανικός Πόλεμος
Κατηγορία:Β΄ Βαλκανικός Πόλεμος
Κατηγορία:Αρχηγοί Ελληνικής χωροφυλακής
Κατηγορία:Βουλευτές Λακεδαίμονος
Ματίας Λάνγκαμπ

Ο **Ματίας Λάνγκαμπ** (γερμ.: *Matthias Langkamp*, γεν. 1984) είναι Γερμανός ποδοσφαιριστής, διεθνής με την εθνική ελπίδων της χώρας του. Τη σεζόν 2008-09 αγωνίστηκε στον Πανιώνιο. Παίζει στο κέντρο της άμυνας, έχει ύψος 1,92, βάρος 87 κιλά και φορά τη φανέλα με το νούμερο 27. 

## Βιογραφικά στοιχεία

Ο Ματίας Λάνγκαμπ γεννήθηκε στις 24 Φεβρουαρίου 1984 στην πόλη Σπέγιερ (*Speyer*) που βρίσκεται στο ομόσπονδο κρατίδιο Ρηνανία-Παλατινάτο. Ξεκίνησε να παίζει ποδόσφαιρο από παιδί στη Μέρφελντ (*Sportfreunde Merfeld*). Ως έφηβος αγωνίστηκε στην Πρόισεν του Μίνστερ (*Preußen Münster*) και στην Αρμίνια του Μπίλεφελντ (*Arminia Bielefeld*), με τη Β΄ ομάδα της οποίας έπαιξε στην τέταρτη και τρίτη κατηγορία του γερμανικού πρωταθλήματος από το 2001 έως το 2004. 

Τον Ιανουάριο του 2005 υπέγραψε επαγγελματικό συμβόλαιο στην πρώτη ομάδα της Αρμίνια κι έκανε 22 εμφανίσεις στην Μπουντεσλίγκα. Την περίοδο αυτή κλήθηκε και αγωνίστηκε δύο φορές στην εθνική ελπίδων. Στη συνέχεια αγωνίστηκε στη ΦφΛ Βόλφσμπουργκ, στην Γκρασχόπερς Ζυρίχης, για να επιστρέψει στην Αρμίνια το 2007. Έκανε έναν καλό πρώτο γύρο αλλά στον δεύτερο γύρο έχασε τη φόρμα του, με αποτέλεσμα να χάσει τη θέση του στη βασική ομάδα. 

Τη σεζόν 2008-09 πήρε μεταγραφή στον Πανιώνιο, που είχε προπονητή τον συμπατριώτη του Έβαλντ Λίνεν. Παρά την απομάκρυνση του Λίνεν από τον σύλλογο έχει κάνει αρκετές εμφανίσεις στη βασική ενδεκάδα της ομάδας. Είχε συμβόλαιο έως τις 30 Ιουνίου 2011 αλλά παραχωρήθηκε στην Καρλσρούη.

## Καριέρα

## Παραπομπές


## Πηγές

* Αφιέρωμα στη Σούπερ Λίγκα 2008-09, "Εθνοσπόρ" (25-8-2008), σελ. 49-51.

Κατηγορία:Γερμανοί ποδοσφαιριστές
Κατηγορία:Ποδοσφαιριστές ΦφΛ Βόλφσμπουργκ
Κατηγορία:Ποδοσφαιριστές Πανιωνίου
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Μπούντεσλιγκα
Κατηγορία:Ποδοσφαιριστές Καρλσρούη ΣΚ
Κατηγορία:Ποδοσφαιριστές Εθνικής Γερμανίας Κ21
Κατηγορία:Ποδοσφαιριστές Εθνικής Γερμανίας Β
Ντάριο Κρέσιτς

Ο **Ντάριο Κρέσιτς** (κροατικά: Dario Krešić), είναι Κροάτης τερματοφύλακας, που αγωνίζεται στην Γερμανική Μπάγερ Λεβερκούζεν. Έχει ύψος 1,96, βάρος 89 κιλά και φορά τη φανέλα με το νούμερο 91.

## Βιογραφικά στοιχεία

Ο Ντάριο Κρέσιτς γεννήθηκε στις 11 Ιανουαρίου 1984 στην πόλη Βούκοβαρ της Κροατίας στην πρωήν Γιουγκοσλαβία, αλλά αργότερα μετανάστευσε με την οικογένειά του στη Γερμανία. Ξεκίνησε να παίζει επαγγελματικό ποδόσφαιρο το 2002 στην Άιντραχτ του Τριρ (*Eintracht Trier*), στη δεύτερη κατηγορία της Μπουντεσλίγκα. Από το 2004 κέρδισε θέση βασικού στην ομάδα και συνέχισε για άλλες δύο σεζόν, παρά το ότι η ομάδα του υποβιβάστηκε στην τρίτη κατηγορία.
 
Την περίοδο 2006-07 πήρε μεταγραφή στον Πανιώνιο, που είχε προπονητή τον Γερμανό Έβαλντ Λίνεν και την επόμενη σεζόν πήρε τη θέση του βασικού, την οποία διατήρησε τα επόμενα δύο χρόνια. Ήταν βασικό μέλος της ομάδας που πήρε δύο συνεχόμενες σεζόν την 5η θέση στο πρωτάθλημα και μετείχε στο Κύπελλο ΟΥΕΦΑ και το Ιντερτότο. Το καλοκαίρι του 2009 μεταπήδησε στον ΠΑΟΚ (έχει υπογράψει τετραετές συμβόλαιο), όντας αναπληρωματικός του βασικού τερματοφύλακα της ομάδας, Κώστα Χαλκιά.

## Παραπομπές


## Πηγές

* Περιοδικό *Εθνοσπόρ*, αφιέρωμα στη Σούπερ Λίγκα 2008-09, 25 Αυγούστου 2008, σελίδες 49 - 51.
* Παρουσίαση του ποδοσφαιριστή στην ιστοσελίδα της ΠΑΕ ΠΑΟΚ

Κατηγορία:Κροάτες ποδοσφαιριστές
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές ΠΑΟΚ
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Λοκομοτίβ Μόσχας
Κατηγορία:Ποδοσφαιριστές Εθνικής Κροατίας Κ21
Κατηγορία:Ποδοσφαιριστές ΣΒ Άιντραχτ Τρίερ 05
Κατηγορία:Ποδοσφαιριστές Πρέμιερ Λιγκ Ρωσίας
Κατηγορία:Ποδοσφαιριστές 1. ΦΣΦ Μάιντς 05
Κατηγορία:Ποδοσφαιριστές Μπάγερ Λεβερκούζεν
Κατηγορία:Ποδοσφαιριστές 2. Μπούντεσλιγκα
Κατηγορία:Ποδοσφαιριστές Ομόνοιας Λευκωσίας
Κατηγορία:Ποδοσφαιριστές Α΄ κατηγορίας Κύπρου
Ηράκλεια η Συριακή

Η **Ηράκλεια** ήταν αρχαία ελληνιστική πόλη στην επαρχία της Πιερίας της βορειοδυτικής Συρίας. 

Απείχε μόλις 20 στάδια (περίπου 4 χιλιόμετρα) από την Λαοδίκεια (σημ. Λαττάκια της Συρίας), όπως παραθέτει ο Στράβων. Πιθανώς να κτίστηκε, αν όχι από τον Μέγα Αλέξανδρο προς τιμήν του προγόνου του Ηρακλή, τότε ίσως από τους Σελευκίδες τιμώντας τον πρώτο.  

Ο ερευνητής Pococke την ταυτίζει με το σημερινό χωριό της Συρίας Meinet Borja, όπου ανακάλυψε μισοκατεστραμμένο λιμάνι (προφανώς κοντά στο ακρωτήριο της Πολιάδος που θα μπορούσε να είναι το σημερινό Ρας ιμπν Χάνι), στο οποίο μεταφερόταν από την Κύπρο σιτάρι και αλάτι. Βρέθηκε επίσης ένα μικρό εξέχον επίπεδο σημείο εντός της θάλασσας, όπου υπήρχαν τάφοι λαξευμένοι στον βράχο, μερικές λίθινες σαρκοφάγοι και τμήματα από μαρμάρινους κίονες. Προς βοράν παρατήρησε κομμάτια προβλήτας μέσα στην θάλασσα, υπολείμματα ισχυρού θαλάσσιου τείχους, καθώς επίσης και ενδείξεις ισχυρής οχύρωσης στο άκρο της προβλήτας. 

## Παραπομπές



## Πηγές
* Johann Gustav Droysen *Ιστορία των επιγόνων του Μεγάλου Αλεξάνδρου*.

Κατηγορία:Αρχαίες πόλεις της Συρίας
Ηράκλεια η Αθαμανική

Η **Ηράκλεια** ήταν αρχαία ελληνική πόλη. Αναφέρεται από τον Τίτο Λίβιο (Liv. xxxviii. 2.) και τοποθετείται στο μεσημβρινό μέρος της Αθαμανίας, στην περιοχή Ραδοβυζίου, πιθανόν στην θέση *Ηράκλειον τείχος* ή *Παλιόκαστρο*, όπως το αποκαλούν οι κάτοικοι της περιοχής, κοντά στο χωριό Σκουληκαριά Άρτας.

## Πηγές
* 

Κατηγορία:Πόλεις της αρχαίας Αιτωλοακαρνανίας
Φανούρης Γουνδουλάκης

Ο **Φανούρης Γουνδουλάκης** (Λουτράκι, 13 Ιουλίου 1983) είναι Έλληνας ποδοσφαιριστής, ο οποίος αγωνίζεται ως μεσοεπιθετικός, ενίοτε και στο δεξιό άκρο της επίθεσης.

## Σταδιοδρομία σε συλλόγους
Ξεκίνησε το επαγγελματικό ποδόσφαιρο την περίοδο 2000-01 στην Καλαμάτα, που τότε αγωνιζόταν στην Α΄ Εθνική. Κέρδισε θέση βασικού τα επόμενα χρόνια όταν η ομάδα είχε υποβιβαστεί στη Β΄ Εθνική.

Τον Ιανουάριο του 2004, πήρε μεταγραφή στον Πανιώνιο και σχεδόν αμέσως πήρε θέση βασικού. Υπήρξε αναντικατάστατο μέλος της ομάδας που κατέλαβε την πέμπτη θέση στο πρωτάθλημα δύο συνεχόμενες χρονιές (2006-07 και 2007-08), με προπονητή τον Έβαλντ Λίνεν και μετείχε στο κύπελλο ΟΥΕΦΑ και στο Ιντερτότο. Μια από τις σημαντικότερες στιγμές του στον νεοσμυρνιώτικο σύλλογο υπήρξε την περίοδο 2007-08, όταν στον εκτός έδρας αγώνα των ομίλων του κυπέλλου ΟΥΕΦΑ, επί της Χέλσινγκμποργκς (1-1), σημείωσε ένα καταπληκτικό σε εκτέλεση τέρμα.

Το καλοκαίρι του 2013 και ενώ ο Πανιώνιος αντιμετώπιζε σοβαρά οικονομικά προβλήματα τα τελευταία χρόνια, αποφάσισε έπειτα από εννέα χρόνια συνεχούς παρουσίας να αποχωρήσει, υπογράφοντας συμβόλαιο συνεργασίας με τον Πλατανιά. Παρέμεινε για 4 χρονιές ποδοσφαιριστής της Χανιώτικης ομάδας και το καλοκαίρι του 2017 αποκτήθηκε από τη Δόξα Δράμας. Το καλοκαίρι του 2018 αποκτήθηκε από τον Α.Ο. Αιγάλεω.

## Διεθνής σταδιοδρομία
Υπήρξε διεθνής με την εθνική Ελπίδων 15 συνολικά φορές την περίοδο 2003-2005, ενώ συμμετείχε και στην ολυμπιακή ομάδα που έλαβε μέρος στους Ολυμπιακούς Αγώνες του 2004, χωρίς να αγωνιστεί.

## Στατιστικά

*Μέχρι 30 Απριλίου 2017*

## Παραπομπές


## Πηγές
* Ο Φανούρης Γουνδουλάκης στο soccerway
* Το προφίλ του Φανούρη Γουνδουλάκη στο transfermarkt
* Αφιέρωμα στη Σούπερ Λίγκα 2008-09, "Εθνοσπόρ" (25-8-2008), σελ. 49-51.
* Στατιστικά περιόδου 2009-10
* Στατιστικά περιόδου 2010-11 .
* Στατιστικά περιόδου 2011-12 .

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ολυμπιακής ομάδας Ελλάδας
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Εθνικής Ελλάδας Κ19
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Α.Ο. Πλατανιά
Κατηγορία:Ποδοσφαιριστές Δόξας Δράμας
Κατηγορία:Ποδοσφαιριστές Αιγάλεω Α.Ο.
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές στους Θερινούς Ολυμπιακούς Αγώνες 2004
Ηράκλεια η Μινώα

Η **Ηράκλεια Μινώα** ήταν αρχαία ελληνική πόλη της Σικελίας, στη νότια ακτή του νησιού, στην εκβολή του Άλυκου ποταμού. Απείχε από τον Ακράγαντα (σύγχρονο Αγκριτζέντο) περίπου 25 χλμ., κοντά στο σύγχρονο Μονταλλέγκρο. Η αρχαιολογική έρευνα αποκαλύπτει πως ιδρύθηκε στα μέσα του 6ου αιώνα π.Χ. και εγκαταλείφθηκε γύρω στις αρχές του 1ου αιώνα μ.Χ.

## Μυθολογία
Το διπλό της όνομα συνδέεται με δύο μυθολογικές αφηγήσεις που σχετίζονται με την ίδρυσή της. Σύμφωνα με τον πρώτο ο Ηρακλής, νικώντας τον τοπικό ήρωα Έρυξ σε αγώνα πάλης, απέκτησε δικαιώματα σε ολόκληρο το δυτικό τμήμα της Σικελίας, την οποία διατήρησε για τους απογόνους του. Δεν ίδρυσε κάποια συγκεκριμένη πόλη, ωστόσο αργότερα, όταν κατεύθασε ο Μίνωας στη Σικελία καταδιώκοντας τον Δαίδαλο, ίδρυσε εκείνος μια πόλη, ονομάζοντάς τη Μινώα. Σύμφωνα με μία άλλη εκδοχή την ίδρυσαν οι ακόλουθοί του, μετά τον θάνατο του ιδίου. Ο Ηρακλείδης ο Ποντικός προσθέτει πως παλαιότερα υπήρχε εκεί προγενέστερη πόλη, το όνομα της οποίας ήταν Μάκαρα.

## Ιστορία
Η πρώτη γραπτή αναφορά στην πόλη την απεικονίζει ως μια μικρή αποικία της πόλης του Σελινούντα. Κατόπιν, το 510 π.Χ. ο Δωριεύς ο Σπαρτιάτης, αδερφός του Κλεομένη Α', ήρθε στη Σικελία με μεγάλο σώμα ανδρών, επιθυμώντας να ανακτήσει τα εδάφη που άνηκαν στον πρόγονό του, Ηρακλή. Ενεπλάκη σε μάχες με τους Καρχηδονίους και τους Εγεστούς, χάνοντας τελικά τη ζωή του σε μια μάχη. Στην τελευταία αφανίστηκαν και όλοι του οι άνδρες. Ο Ευρυλέων, ο μοναδικός αξιωματικός του που επέζησε, κυβέρνησε τη Μινώα, η οποία κατά πάσα πιθανότητα ονομάστηκε «Ηράκλεια» για πρώτη φορά τη συγκεκριμένη περίοδο. 

Η πόλη πέρασε στα χέρια της Καρχηδόνας με τη συνθήκη του 405 π.Χ., ανακτήθηκε το 397 π.Χ. από τον Διονύσιο, ενώ ξαναπέρασε στην κυριαρχία των Καρχηδονίων το 383 π.Χ. Εκεί αποβιβάστηκε ο Δίων το 357 π.Χ., για να επιτεθεί στις Συρακούσες. Οι κάτοικοι του Ακράγαντα την ανέκτησαν το 309 π.Χ., μα γρήγορα υποτάχθησε στον Αγαθοκλή. Οι Έλληνες την ξαναπήραν προσωρινά με τον βασιλιά Πύρρο το 277 π.Χ.


Αρχείο:Greek colonies in Sicily.PNG|Οι κυριότερες αρχαίες ελληνικές αποικίες στη Σικελία.
Αρχείο:Eraclea-Minoa-Theatre-flickr.jpg|Το αρχαίο θέατρο της πόλης.


## Παραπομπές



## Πηγές
* 

Κατηγορία:Αποικίες της Μεγάλης Ελλάδας
Κατηγορία:Αρχαίες πόλεις της Ιταλίας
Κατηγορία:Αρχαίες ελληνικές αποικίες
Κατηγορία:Πόλεις της Σικελίας
Κατηγορία:Αρχαιολογικοί τόποι στην Σικελία
Κατηγορία:Αρχαίοι ελληνικοί αρχαιολογικοί τόποι στην Ιταλία
Μονισμός

Ο **μονισμός** ή **ενισμός** είναι η θεωρία που ανάγει την ποικιλία του κόσμου σε μία ενότητα μέσω του πνεύματος. Ο μονισμός δέχεται μια μόνο αρχή των όντων και αντιτίθεται απόλυτα στο δυϊσμό ή στις θεωρίες "περί πολλών ουσιών". Υποστηρίζει δηλαδή τη μοναδικότητα της πραγματικότητας και την ύπαρξη μιας μόνο ουσίας στο σύμπαν. Έτσι, μονιστές π.χ. ήταν οι Ίωνες φιλόσοφοι οι οποίοι έκαναν αναγωγή όλων των πραγμάτων σε μια πρώτη ύλη, ο Θαλής ο Μιλήσιος στο νερό, ο Αναξιμένης στον αέρα, ο Ηράκλειτος στη φωτιά. Οι δύο σημαντικότερες κατηγορίες του μονισμού, είναι ο υλισμός και ο ιδεαλισμός. Για τον πρώτο, μοναδική ουσία του σύμπαντος είναι η ύλη, ενώ για το δεύτερο το πνεύμα.

Ο ερμηνευτικός μονισμός επιχειρεί την ερμηνεία μιας σειράς φαινομένων με αναγωγή τους σε μια αρχή, σε ένα και μόνο παράγοντα. Παρ' όλα αυτά η πλουραλιστική θεώρηση και ερμηνεία των φαινομένων θεωρείται από πολλούς πιο σωστή και αντικειμενική. Ο αξιολογικός μονισμός έγκειται στη μονομερή κατάφαση μιας και μόνης αξίας και στην παραγνώριση των άλλων (π.χ. αποδοχή μόνο της θρησκευτικής ή μόνο της αισθητικής αξίας). 

Αντίθετες προς το μονισμό θεωρίες είναι η διαρχία, ο πλουραλισμός και η τριαδικότητα (Αγία Τριάδα) (οι Χριστιανοί διαφωνούν με το τελευταίο αλλά συμφωνούν οι θεϊστές που είναι μονοπροσωπιστές πχ οι Εβραίοι και οι Μουσουλμάνοι).

## Δείτε επίσης
*σολιψισμός

## Παραπομπές


## Εξωτερικοί σύνδεσμοι
* 
* 


Κατηγορία:Θεολογία
Κατηγορία:Θεωρία του νου
Πολιτιστικός μονισμός

**Πολιτιστικός μονισμός** ονομάζεται η αντίληψη σύμφωνα με την οποία οι εθνικές μειονότητες πρέπει να ενταχθούν στον κυρίαρχο πολιτισμό της κοινωνίας προκειμένου η κοινωνία να καταστεί πολιτιστικά ομοιογενής και να αποφευχθούν οι τριβές και εντάσεις μεταξύ των επιμέρους υποσυνόλων ή των υποσυνόλων και του επικρατούντος εθνικού στοιχείου.

Ο πολιτιστικός μονισμός αντιτίθεται στην πολιτιστική πολυμορφία.

## Πηγές
*Αθήνα, 1984, Κοινωνιολογική Βιβλιοθήκη Gutenberg, Χρηστικό Λεξικό Κοινωνιολογίας, Δ.Γ.Τσαούση, Πολιτιστικός μονισμός

Κατηγορία:Κοινωνικές θεωρίες
Πολιτιστική πολυμορφία

**Πολιτιστική πολυμορφία** ή **πολιτιστικός πλουραλισμός** ονομάζεται η αντίληψη σύμφωνα με την οποία η διατήρηση της ιδιαιτερότητας των εθνικών μειονοτήτων και των πολιτιστικών ιδιομορφιών των επιμέρους κοινωνικών υποσυνόλων είναι επιθυμητή, δεδομένου ότι οι ιδιαιτερότητες αυτές δεν οδηγούν σε εντάσεις και στην διάσπαση της κοινωνικής συνοχής.

Αντίθετος προς την πολιτιστική πολυμορφία είναι ο πολιτιστικός μονισμός.

## Πηγές
* 

Κατηγορία:Κοινωνικές θεωρίες
Κατηγορία:Σχέσεις πλειονότητας-μειονότητας
Δυτικές σλαβικές γλώσσες

thumb|upright=1.5|
Οι **Δυτικές σλαβικές γλώσσες** είναι μια ομάδα των Σλαβικών γλωσσών που περιλαμβάνει την Τσεχική, την Πολωνική, Σλοβακική, και την Σορβική.

Κατηγοριοποίηση:

* Ινδοευρωπαϊκές γλώσσες
** Βάλτο-Σλαβικές γλώσσες
*** Σλαβικές γλώσσες
**** **Δυτικές σλαβικές γλώσσες**
***** Τσεχο-Σλοβακική
****** Τσεχική
****** Σλοβακική
****** Πανονική Ρουσίν (εναλλακτικά θεωρείται επίσης ως μια από τις Ανατολικές Σλαβικές γλώσσες, ως διάλεκτος της Ουκρανικής γλώσσας, ή ως μια ενδιάμεση διάλεκτος μεταξύ των δυτικών διαλέκτων της Ουκρανικής και των ανατολικών διαλέκτων της Σλοβακικής γλώσσας)
***** Λεχιτικές γλώσσες
****** Πολωνική
****** Πομερανική
******* Κασουμπιανή
******* Σλοβινσιανή
****** Πολαβιανή
****** Σιλεσική
***** Σορβικές γλώσσες
****** Άνω Σορβική
****** Κάτω Σορβική
Μονή Αγίας Τριάδος Λειβαρτζίου Αχαΐας

Η **Ιερά Μονή Αγίας Τριάδος Λειβαρτζίου** είναι ανενεργή σήμερα Ανδρώα Μονή, που ανήκει στην Ιερά Μητρόπολη Καλαβρύτων και Αιγιαλείας και βρίσκεται κοντά στο χωριό Λιβάρτζι του Δήμου Καλαβρύτων. Είναι χτισμένη σε υψόμετρο 757 μέτρων, και απέχει 40 περίπου χιλιόμετρα από τα Καλάβρυτα και 99 περίπου χιλιόμετρα από την Πάτρα.

## Ιστορία της Μονής
Η Μονή ανεγέρθη - ως έχει σήμερα - το 1650. Αγιογραφήθηκε 100 χρόνια αργότερα, από τον εκ Νεζερών αγιογράφο Αντώνιο, που αργότερα χειροτονήθηκε ιερέας. Γνώρισε πολύ μεγάλη ακμή. Σύμφωνα με γραπτές πηγές, στα μέσα του 19ου αιώνα είχε 40 μοναχούς. Επί Τουρκοκρατίας παρείχε μεγάλες υπηρεσίες στο Έθνος ως Κρυφό Σχολειό και διέθετε μεγάλη βιβλιοθήκη. Η παρακμή άρχισε μετά το 1900, ο δε τελευταίος μοναχός πέθανε στη δεκαετία του 1950. Τελευταίος στυλοβάτης του μοναστηριού ήταν ο παπα-Σωτήρης Κλεπετούνας που φρόντιζε για τη συντήρησή του. Και μετά απ' αυτόν όμως ο μεγάλος Λειβαρτζινός ευεργέτης (και ευεργέτης όλης της Επαρχίας Καλαβρύτων) κ. Γιάννης Ανδρόπουλος χρηματοδότησε μεγάλες εργασίες στο μοναστήρι. Αποτέλεσμα να είναι σήμερα σε άριστη κατάσταση και παρέχει τη δυνατότητα διαμονής μοναχού - μοναχών.

Στα μέσα της δεκαετίας του 1990 βρέθηκε σφραγίδα του μοναστηριού (του έτους 1698) στη Μονή Ιβήρων του Αγίου Όρους από τον εκεί μοναχό Μάξιμο (από το γειτονικό χωριό Καμενιάνοι).

Το 2006 ξεράθηκε και το συνομήλικο με τη Μονή κυπαρίσσι, τεράστιου ύψους. Σημειώνεται ότι η Μονή πολλά χρόνια πριν βρισκόταν στη θέση «Θουγέικα» (του Λειβαρτζίου), απ' όπου «μετακόμισε» λόγω της περιορισμένης έκτασης του εδάφους. 

Η Μονή είναι γνωστή σε όλη την ευρύτερη περιοχή της Αχαΐας.

## Παραπομπές


## Πηγές
* Χάιδω Μπάρκουλα, "Λειβάρτζι" στο Πολιτιστικός Αναπτυξιακός Σύνδεσμος «ΕΠΙΚΟΙΝΩΝΙΑ», *Τα χωριά νότια του Ερυμάνθου*, εκδ. Κόμβος, Αθήνα 2001, σελ. 68-90.

## Εξωτερικοί σύνδεσμοι
* Τουριστικός οδηγός Νομού Αχαΐας - Μοναστήρια, nea.gr. Ανακτήθηκε από το αρχειοθετημένο πρωτότυπο: 02/10/2016.

Α
Κατηγορία:Δήμος Αροανίας
Κατηγορία:Δήμος Καλαβρύτων
Γνωσιολογία

Η **γνωσιολογία** (επίσης **επιστημολογία**, **γνωσιθεωρία** και **γνωσοθεωρία**) είναι κλάδος της φιλοσοφίας που μελετάει την ουσία, τις μορφές, τις πηγές, τις δυνατότητες, την αξία και τα όρια της αληθινής γνώσης του εξωτερικού κόσμου και του Εγώ. Αποσπάστηκε ως αυτοτελής επιστήμη στα μέσα του 19ου αιώνα, αποσπώντας από τη μεταφυσική το γνωσιολογικό πρόβλημα. Σήμερα με τον όρο γνωσιολογία εννοείται ο κλάδος της επιστημολογίας που ασχολείται πιο συγκεκριμένα με το ερώτημα ποια είναι η *πηγή εγκυρότητας* της γνώσης, ενώ η επιστημολογία γενικότερα ασχολείται με το σύνολο των φιλοσοφικών προβλημάτων σχετικά με τη γνώση. Προεπιστημονικά, και επίσης στο πλαίσιο της αρχαίας ελληνικής φιλοσοφίας, η γνωσιολογία θεωρείται ότι είναι ευρύτερος κλάδος σε σχέση με την επιστημολογία και ότι η τελευταία ασχολείται με μια κλάση μόνο γνώσεων, τις επιστημονικές γνώσεις, δηλαδή τις γνώσεις που μπορεί να έχει ο άνθρωπος με επαρκή (για τα μέτρα της επιστήμης) βεβαιότητα και εγκυρότητα.

Κατευθύνσεις της γνωσιολογίας είναι : ο εμπειρισμός, ο εμπειριοκριτικισμός, ο ιδεαλισμός, ο κριτικισμός, ο φαινομεναλισμός, ο θετικισμός, ο πραγματισμός, ο ρεαλισμός, ο σκεπτικισμός και η αισθησιαρχία. Όλα τα παραπάνω ρεύματα διαμορφώθηκαν από τη διαφορετική εξήγηση που δίνουν στο πρόβλημα της πηγής της γνώσης.

Η υλιστική γνωσιολογία ξεκινάει από το αξίωμα ότι τα αντικείμενα, τα πράγματα, τα σώματα υπάρχουν έξω και ανεξάρτητα από εμάς, δηλαδή ότι είναι εικόνες του εξωτερικού κόσμου. Η ιδεαλιστική φιλοσοφία υποστηρίζει ότι η γνώση είναι αντανάκλαση της "ιδέας" (αντικειμενικός ιδεαλισμός), ότι τα αντικείμενα δεν είναι παρά συμπλέγματα αισθημάτων (υποκειμενικός ιδεαλισμός) και ότι είναι αδύνατον να γνωρίσουμε τον κόσμο (αγνωστικισμός).

Ιδιαίτερο πρόβλημα αποτελεί η σχέση της γνωσιολογίας με την λογική. Μερικοί εντάσσουν τη δεύτερη στην πρώτη και άλλοι αντικαθιστούν την τυπική λογική με τη γνωσιολογία, η οποία ασκεί ένα είδος κριτικής στη λογική (Μεταλογική). Για άλλους όμως η τυπική λογική είναι ανεξάρτητη επιστήμη και συνεπώς δε συγχέεται με τη γνωσιολογία.

Υπήρξαν αμοιβαίες επιδράσεις στις σχέσεις γνωσιολογίας και ειδικών επιστημών. Οι φυσικές επιστήμες επηρέασαν τις γνωσιολογικές θέσεις και βασικές μεθοδολογικές έννοιες αλλά και η γνωσιολογία συνετέλεσε ώστε οι επιμέρους επιστήμες να συνειδητοποιήσουν τα όριά τους, τις αμοιβαίες σχέσεις τους και είναι προσεκτικές στη χρήση ορισμένων μεθοδολογικών αρχών και εννοιών. Τέλος, η γνωσιολογία καταλήγει σε Επιστημολογία, ασχολούμενη με μια ταξινόμηση των επιστημών ενώ κατατοπίζει πάνω στη μεθοδολογία τους και τις μεθοδολογικές τους επιδράσεις.

## Παραπομπές
Αντικειμενικός ιδεαλισμός

Ο **αντικειμενικός ιδεαλισμός** είναι ένας από τους βασικούς κλάδους του ιδεαλισμού. Υποστηρίζει πως υπάρχει μια ιδέα μυστική, ανεξάρτητη από τον άνθρωπο και τη συνείδηση του, που στην εξέλιξή της δημιουργεί τον υλικό κόσμο. Ο αντικειμενικός ιδεαλισμός διαχωρίζεται από τον υποκειμενικό ιδεαλισμό του Τζορτζ Μπέρκλεϊ και εγκαταλείπει το πράγμα καθ'εαυτό (Ding an sich) του υπερβατολογικού ιδεαλισμού του Καντ, το οποίο δεν μπορεί ποτέ να γνωσθεί. Θα μπορούσαμε να πούμε ότι, επιστημολογικά, ο αντικειμενικός ιδεαλισμός βρίσκεται στον γνωσιολογικό αντίποδα του καντιανισμού, εφόσον, ultima facie, το έσχατο φιλοσοφικό του θεμέλιο, η Ιδέα, δύναται να γνωσθεί μέσω των εκφάνσεών της, ενώ το πράγμα καθ' εαυτό παραμένει πάντοτε μία κενή αφαίρεση που οδηγεί αναπόδραστα στον αγνωστικισμό. 

Ο αντικειμενικός ιδεαλισμός δέχεται τον ρεαλισμό της κοινής λογικής (ότι δηλαδή τα υλικά αντικείμενα υπάρχουν ανεξάρτητα από την ανθρώπινη αντίληψη) αλλά απορρίπτει το Νατουραλισμό (σύμφωνα με τον οποίο το μυαλό και οι πνευματικές αξίες προέρχονται από τα υλικά πράγματα), σε αντίθεση με τον υποκειμενικό ιδεαλισμό ο οποίος αρνείται ότι τα υλικά αντικείμενα υπάρχουν ανεξάρτητα από την ανθρώπινη αντίληψη και έτσι αντιτίθεται ενάντια στο ρεαλισμό και το νατουραλισμό.

## Πηγές


*Αντίστοιχο άρθρο της Αγγλικής wiki

Κατηγορία:Ιδεαλισμός
Κατηγορία:Μεταφυσικές θεωρίες
Υποκειμενικός ιδεαλισμός

Ο **υποκειμενικός ιδεαλισμός** είναι ένας από τους βασικούς κλάδους του ιδεαλισμού. Παίρνει ως βάση το συναίσθημα, τη συνείδηση του ατόμου, του υποκειμένου για κάθε τι που υπάρχει. 

Ο υποκειμενικός ιδεαλισμός αρνείται ότι υπάρχουν πέρα από τα αισθήματα και τη συνείδηση του ανθρώπου πραγματικά αντικείμενα, που να επενεργούν πάνω στα όργανα των αισθήσεών του και να προκαλούν τα αντίστοιχα αισθήματα. Είναι μονιστικός και αντιτίθεται στον αντικειμενικό ιδεαλισμό, ενώ βρίσκεται ως θεωρία κοντά στον σολιψισμό. 

Σύμφωνα με τον Τζορτζ Μπέρκλεϊ (ο οποίος είναι και ο κύριος εκφραστής του υποκειμενικού ιδεαλισμού) ο κόσμος προέρχεται από τις παραστάσεις του θεού και η τάξη των φυσικών νόμων ανταποκρίνεται στην τάξη των παραστάσεων του θεού, ενώ τα πράγματα που φαίνονται σε μας, οι ιδιότητές τους και αυτά τα ίδια είναι μια δέσμη από αισθήματα, άϋλες παραστάσεις των ανθρώπων που δεν έχουν υπόσταση έξω από τη συνείδηση. Σύμφωνα πάντα με τον Μπέρκλεϊ, αυτές τις παράγει ο θεός ως υπερφυσική, πνευματική δύναμη και τις βάζει στη συνείδηση των ανθρώπων όταν παρατηρούν τον κόσμο και τα μεμονωμένα αντικείμενα.Ύπαρξη σημαίνει αντίληψη (esse est percipi).

## Παραπομπές


Κατηγορία:Φιλοσοφία του νου
Κατηγορία:Ιδεαλισμός
Κατηγορία:Αντίληψη
Κατηγορία:Θεωρία του νου
Σολιψισμός

Ο **σολιψισμός** (από το λατινικό solus ipse = ο ίδιος μόνο) ή **εγωμονισμός** είναι ιδεαλιστική υποκειμενική θεωρία, σύμφωνα με την οποία δεν υπάρχει τίποτε άλλο στον κόσμο εκτός από το υποκείμενο, τον άνθρωπο και τη συνείδησή του. Όλα τα άλλα μέσα στο σύμπαν, ακόμα και το γένος των άλλων ανθρώπων, δεν υπάρχουν στην πραγματικότητα, αλλά μόνο στη συνείδηση του υποκειμένου και η ύπαρξή τους δεν είναι παρά ένα παράγωγο της συνείδησής του.
Έτσι το υποκειμενικό "Εγώ" μαζί με το συνειδησιακό του περιεχόμενο γίνεται το μοναδικό ον, ενώ όλα τα άλλα Εγώ είναι απλά ιδέες του "δικού μου Εγώ". Ως θεωρία βρίσκεται κοντά στον υποκειμενικό ιδεαλισμό.

Ο σολιψισμός είναι η πιο ακραία μορφή του γνωσιολογικού ιδεαλισμού. Θεωρεί τις παραστάσεις αυθαίρετες και κενές από κάθε περιεχόμενο αφού δεν αντιστοιχούν σε αντικειμενικές πραγματικότητες ενώ παραδέχεται τη μοναδικότητα του ανθρώπινου υποκειμένου αρνούμενος τη σωματικότητά του και το περιβάλλον μέσα στο οποίο ζει.

## Παραπομπές


## Εξωτερικοί σύνδεσμοι
* 

Κατηγορία:Ιδεαλισμός
Κατηγορία:Επιστημολογία
Κατηγορία:Μεταφυσικές θεωρίες
Κατηγορία:Θεωρία του νου
Κατηγορία:Σχολές και κινήματα της Ηθικής
Αμφιώνα

Η **Αμφιώνα** ήταν μυθική θεότητα του αρχαίου πανθέου της Κρήτης. Το όνομά της έγινε γνωστό από μία αρχαία επιγραφή που βρέθηκε στη Κρήτη και ανάγεται στους κλασικούς χρονους, περίπου στο 200 π.Χ..

Σύμφωνα με την επιγραφή, οι νέοι των συμμάχων πόλεων Κνωσού και Δρήρου ορκίζονταν «αιώνια έχθρα» κατά των Λυκτίων. Τον όρκο τους αυτόν τον έδιναν επικαλούμενοι πολλούς θεούς, μεταξύ των οποίων και τη θεότητα Αμφιώνα.

* Σημειώνεται ότι ετυμολογικά το όνομα Αμφιώνα μαρτυρεί την από κοινού δέηση.

## Πηγές
* *Εγκυκλοπαίδεια Πάπυρος Λαρούς Μπριτάννικα*, τόμ. 8ος, σελ. 142

Αμφιωνα
Αμφιωνα
Στρατιωτικός νόμος

Ο **στρατιωτικός νόμος** είναι το σύστημα νόμων που ισχύει όταν ο στρατός παίρνει τον έλεγχο της πολιτικής διοίκησης της δικαιοσύνης. 

Μερικές φορές επιβάλλεται στη διάρκεια πολέμων ή κατοχών, λόγω της απουσίας πολιτικής κυβέρνησης. Τέτοια παραδείγματα ήταν η Γερμανία και η Ιαπωνία μετά το Β' Παγκόσμιο Πόλεμο. Επίσης, πολιτικές κυβερνήσεις μπορούν να τον κηρύξουν για να επιβάλλουν την εξουσία τους, όπως για παράδειγμα στην Ταϊλάνδη το 2006 μετά από πραξικόπημα, ή στην Κίνα το 1989 για τον έλεγχο των διαδηλώσεων στην Πλατεία Τιεν Αν Μεν (με ιστορική σκηνή τον διαδηλωτή απέναντι στο τανκ) ή στην Πολωνία το 1981 για τη διάλυση του Συνδικάτου "Αλληλεγγύη". Τέλος, ο στρατιωτικός νόμος επιβάλλεται σε περιπτώσεις μεγάλων φυσικών καταστροφών για την διατήρηση της τάξης, καθώς και για καταστολή εξεγέρσεων των πολιτών μίας χώρας, όπου πολλές χώρες χρησιμοποιούν εναλλακτικά την κατάσταση έκτακτης ανάγκης.

Σε πολλές περιπτώσεις ο στρατιωτικός νόμος επιβάλλει κανόνες, όπως η απαγόρευση κυκλοφορίας και η χρήση στρατοδικείων.

 

Κατηγορία:Στρατός
Κατηγορία:Νόμοι
Λυσενκοϊσμός

Ο **Λυσενκοϊσμός** (Ρωσικά: лысенковщина, lysenkovshchina) ήταν μια πολιτική εκστρατεία κατά της γενετικής και της γεωργίας που βασιζόταν στην ψευδοεπιστημονική έρευνα του Τροφίμ Λυσένκο, τους οπαδούς του και τις σοβιετικές αρχές. Ο Λυσένκο διετέλεσε διευθυντής της Πανεπιστημιακής Ακαδημίας Αγροτικών Επιστημών "Λένιν" της Σοβιετικής Ένωσης. Ο λυσενκοϊσμός ξεκίνησε στα τέλη της δεκαετίας του 1920 και τελείωσε επίσημα με την αποσταλινοποίηση το 1964. Ο όρος λυσενκοϊσμός μπορεί επίσης να χρησιμοποιηθεί μεταφορικά για να περιγράψει τη χειραγώγηση ή τη στρέβλωση της επιστημονικής διαδικασίας ως έναν τρόπο να φτάσει κανείς σε ένα προκαθορισμένο συμπέρασμα, όπως υπαγορεύεται από μια ιδεολογική μεροληψία, συχνά σχετιζόμενη με κοινωνικούς ή πολιτικούς στόχους. Σύγχρονες βιολογικές προσεγγίσεις ανοίγουν ξανά το θέμα που άνοιξε ο Λυσένκο.

Οι ψευδο-επιστημονικές ιδέες του λυσενκοϊσμού βασίστηκαν σε Λαμαρκιανές έννοιες της κληρονομικότητας των επίκτητων χαρακτηριστικών. Η θεωρία του Λυσένκο απέρριψε την έννοια της κληρονομικότητας του Μέντελ και την έννοια του "γονιδίου", ενώ απομακρύνθηκε από τη δαρβινική εξελικτική θεωρία με την απόρριψη της φυσικής επιλογής.  Η επιστημονικά εσφαλμένη θεωρία του βιολόγου, αγρονόμου και πρώην χωρικού Τροφίμ Ντενίσοβιτς Λυσένκο ότι τα κληρονομικά χαρακτηριστικά των φυτών αποκτώνται από επιρροές του περιβάλλοντος, έπαιξε κεντρικό ρόλο. Οι υποστηρικτές ισχυρίστηκαν ψευδώς ότι ανακάλυψαν, μεταξύ πολλών άλλων, ότι η σίκαλη θα μπορούσε να μετατραπεί σε σιτάρι και το σιτάρι σε κριθάρι, ότι τα ζιζάνια θα μπορούσαν να μετατραπούν αυθόρμητα σε κόκκους τροφής και ότι η "φυσική συνεργασία" παρατηρήθηκε στη φύση σε αντίθεση με τη "φυσική επιλογή". Ο λυσενκοϊσμός υποσχέθηκε εξαιρετικές εξελίξεις στην αναπαραγωγή και στη γεωργία, που δεν προέκυψαν ποτέ, ενώ τα "πειράματα" του Λυσένκο, μολονότι αποτελούσαν παταγώδη αποτυχία, ανακοινώνονταν ως τεράστια επιτεύγματα.

Ο Ιωσήφ Στάλιν υποστήριξε την εκστρατεία. Περισσότεροι από 3.000 βιολόγοι φυλακίστηκαν, απολύθηκαν ή εκτελέστηκαν στο πλαίσιο εκστρατείας που υποκινήθηκε από τον Λυσένκο για την καταστολή των επιστημονικών του αντιπάλων. Ο πρόεδρος της Γεωργικής Ακαδημίας Νικολάι Βανίλοφ στάλθηκε στη φυλακή και πέθανε εκεί, ενώ η επιστημονική έρευνα στον τομέα της γενετικής καταστράφηκε αποτελεσματικά μέχρι τον θάνατο του Στάλιν το 1953. Η έρευνα και η διδασκαλία στους τομείς της νευροφυσιολογίας, της κυτταρικής βιολογίας και πολλών άλλων βιολογικών κλάδων επηρεάστηκε επίσης αρνητικά ή απαγορεύτηκε.

Ο όρος σήμερα χρησιμοποιείται συχνά για να περιγράψει τον έλεγχο της Επιστήμης από την Πολιτική. Κατά τη διάρκεια εκείνης της εποχής στην Σοβιετική Ένωση οι επιστήμονες μπορούσαν να διεξάγουν έρευνες μόνο υπό τον απόλυτο έλεγχο του Κομμουνιστικού Κόμματος.

## Παραπομπές


## Πηγές
Ζορές Μεντβέντεφ, *Η Άνοδος και η Πτώση του Λυσένκο (οι συνέπειες του δογματισμού στην Επιστήμη)* — Πρόλογος: Ζακ Μονό, μτφρ. Δανάη Μυλωνάκη, έκδ. Ράππα, Αθήνα 1971.

Κατηγορία:Ιστορία της Σοβιετικής Ένωσης
Κατηγορία:Επιστήμες και τεχνολογία στην Ουκρανία
Κατηγορία:Επιστήμες και τεχνολογία στη Σοβιετική Ένωση
Κατηγορία:Ψευδοεπιστήμες
Κατηγορία:Πολιτική ορολογία
Κατηγορία:Αντιδιανοουμενισμός
Δυτικό Βερολίνο

Το **Δυτικό Βερολίνο** ήταν το δυτικό μισό του Βερολίνου μεταξύ του 1949 και του 1990. Αποτελούνταν από την Αμερικανική, Βρετανική και Γαλλική ζώνη κατοχής που δημιουργήθηκαν το 1945 με το τέλος του Β΄ Παγκοσμίου Πολέμου. Ήταν πολιτικά ενσωματωμένο στη Δυτική Γερμανία, αν και νομικά όχι μέρος της. Η Σοβιετική ζώνη ονομάστηκε Ανατολικό Βερολίνο και ανακηρύχθηκε από την Ανατολική Γερμανία ως πρωτεύουσά της. Οι δυτικές χώρες δεν την αναγνώρισαν ως τέτοια και ισχυρίστηκαν πως όλη η πόλη ήταν νομικά υπό την κατοχή τεσσάρων δυνάμεων. 

Το χτίσιμο του Τείχους του Βερολίνου το 1961 σφράγισε τα σύνορα μεταξύ των δύο τομέων και το Δυτικό Βερολίνο διαμορφώθηκε ως ανεξάρτητη πόλη (η ως κράτος) με δικό της δήμαρχο, κοινοβούλιο και σύνταγμα. Το κέντρο της πόλης ήταν γύρω από την λεωφόρο Κούρφιρστενταμ.

## Παραπομπές


## Εξωτερικοί σύνδεσμοι
* 

Κατηγορία:Γεωγραφία του Βερολίνου
Κατηγορία:Ιστορία του Βερολίνου
Κατηγορία:Ιστορία της Γερμανίας
Κατηγορία:Ψυχρός Πόλεμος
Κατηγορία:Πρώην δημοκρατίες
Αθλητικά γεγονότα του 2009/Μάρτιος

Αναφέρονται σημαντικά διεθνή αθλητικά γεγονότα που έλαβαν χώρα το Μάρτιο του 2009, συνοδευόμενα από τις πηγές που τα μετέδωσαν.

## 1η Μαρτίου
*Ποδόσφαιρο: Το Λιγκ Καπ Αγγλίας κατακτά η Μάντσεστερ Γιουνάιτεντ, με νίκη με 4-1 στα πέναλτι επί της Τότεναμ. http://www.in.gr/sports/article.asp?lngEntityID=991414&lngDtrID=1108

## 2 Μαρτίου
*Στίβος: Η παγκόσμια πρωταθλήτρια στο άλμα επί κοντώ, Γελένα Ισινμπάγιεβα, προαναγγέλλει την αποχώρησή της από την ενεργό δράση μετά το παγκόσμιο πρωτάθλημα του 2013 στη Μόσχα.  http://www.in.gr/sports/article.asp?lngEntityID=991547&lngDtrID=1502

## 8 Μαρτίου
*Επιτραπέζια αντισφαίριση:Ο Α.Σ. Πέρα στους άνδρες και ο Ολυμπιακός στις γυναίκες στέφονται πρωταθλητές Ελλάδας για τη συνεχή χρονιά και για 18η στην ιστορία του αντίστοιχα, μετά την ολοκλήρωση της τελευταίας αγωνιστικής σε Α1 ανδρών και γυναικών. http://www.in.gr/sports/article.asp?lngEntityID=993502&lngDtrID=1615
*Καλαθοσφαίριση: Οι Εσπερίδες κατακτούν το Κύπελλο Ελλάδας γυναικών. Η ομάδα της Καλλιθέας κέρδισε στην παράταση με 70-58 (κ.α. 53-53) το Παλαιό Φάληρο στον τελικό που διεξήχθη στο κλειστό των Άνω Λιοσίων. http://www.in.gr/sports/article.asp?lngEntityID=993481&lngDtrID=1205

## 15 Μαρτίου
*Καλαθοσφαίριση: Οι Έλληνες κερδίζουν τους Ξένους με 127-93 στο Ελληνικό All-Star Game καλαθοσφαίρισης στην Ξάνθη. Μια μέρα πριν, οι Ελπίδες του Βορρά στην αντίστοιχη διοργάνωση κέρδισαν το Νότο. http://www.in.gr/sports/article.asp?lngEntityID=995506&lngDtrID=1200
*Μηχανοκίνητος αθλητισμός: Τις 50 νίκες συμπληρώνει ο Γάλλος Σεμπαστιάν Λεμπ μετά τη νίκη του στο Ράλι Κύπρου. https://web.archive.org/web/20090316192705/http://www.contra.gr/Motorsport/World/WRC/233677.html
*Πετοσφαίριση:Η ιταλική Μοντεσιάβο Γιέζι νικά τον Παναθηναϊκό με 3-0 και κατακτά το Τσάλεντζ καπ στις γυναίκες, στον τελικό του φάιναλ φορ που διεξήχθη στην Ιταλία. http://www.in.gr/sports/article.asp?lngEntityID=995490&lngDtrID=1305

## 23 Μαρτίου
*Μπέιζμπολ: Η Ιαπωνία κατακτά το 2ο Παγκόσμιο Κλασικό του Μπέιζμπολ, για δεύτερη συνεχή φορά.http://www.worldbaseballclassic.com

## 29 Μαρτίου
*Καλλιτεχνικό πατινάζ: Ολοκληρώνεται στο Λος Άντζελες το παγκόσμιο πρωτάθλημα καλλιτεχνικού πατινάζ.
*Κωπηλασία: Η Οξφόρδη νικά το Καίμπριτζ στον ετήσιο αγώνα Boat Race, που γίνεται για 155η φορά στο Λονδίνο.http://news.bbc.co.uk/sport1/hi/other_sports/rowing/7968614.stm
*Μηχανοκίνητος αθλητισμός:  Ο Τζένσον Μπάτον με Brawn GP κερδίζει το Γκραν Πρι της Φόρμουλα Ένα στην Αυστραλία. http://www.timesonline.co.uk/tol/sport/formula_1/article5995163.ece
*Ποδόσφαιρο: Στο Αμπιτζάν 19 άτομα σκοτώνονται από ποδοπατήματα σε πανικό κατά τη διάρκεια αγώνα για την πρόκριση στο Παγκόσμιο Κύπελλο του 2010, μεταξύ της Ακτής Ελεφαντοστού και του Μαλάουι http://news.bbc.co.uk/1/hi/world/africa/7971140.stm

03